Μαρούσι, 13 Μαρτίου 2023

**ΔΕΛΤΙΟ ΤΥΠΟΥ**

**ΗΜΕΡΙΔΑ ΚΑΙ ΕΤΗΣΙΑ ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ ΤΟΥ**

**ΠΑΝΕΛΛΗΝΙΟΥ ΣΥΝΔΕΣΜΟΥ ΒΙΟΜΗΧΑΝΙΑΣ ΚΑΛΛΥΝΤΙΚΩΝ ΠΣΒΑΚ,**

**22.2.2023**

Με μεγάλη επιτυχία και συμμετοχή των εταιρειών-μελών του ΠΣΒΑΚ, πραγματοποιήθηκε τη **Δευτέρα 22 Φεβρουαρίου 2023**, η Ετήσια Τακτική Γενική Συνέλευση των Μελών του ΠΣΒΑΚ και οι Αρχαιρεσίες για την εκλογή του νέου Διοικητικού Συμβουλίου για τη διετία 2023-2025. Προηγήθηκε Ενημερωτική **Ημερίδα**, στην οποία συμμετείχαν εκπρόσωποι φορέων, καλεσμένοι από τις εταιρείες-μέλη, συνεργάτες και ενδιαφερόμενα μέρη.

Η εκδήλωση πραγματοποιήθηκε στην Αίθουσα ΕΡΜΗΣ του Εμπορικού και Βιομηχανικού Επιμελητηρίου Αθηνών, μετά από ευγενική παραχώρηση του ΕΒΕΑ.

Την Ημερίδα χαιρέτησε η **Πρόεδρος του ΕΒΕΑ, κ. Σοφία Κουνενάκη-Εφραίμογλου,** η οποία σημείωσε ότι αν και η βιομηχανία των καλλυντικών δοκιμάστηκε έντονα από την πανδημία, αποδείχτηκε ανθεκτική, κλείνοντας το 2021 με αξία 1 δισ. ευρώ και εξαγωγές πάνω από 400 εκατ. ευρώ. Καθοριστικός παράγοντας υπήρξε η αύξηση του ηλεκτρονικού εμπορίου, αλλά και η αξιοποίηση της τεχνητής νοημοσύνης για την ανάπτυξη εφαρμογών virtual δοκιμής καλλυντικών και εξατομικευμένων προτάσεων ομορφιάς. Σε ό,τι αφορά το μέλλον του κλάδου, οι τάσεις που διαμορφώνονται παγκοσμίως, θα επηρεάσουν τόσο την παραγωγή όσο και την κατανάλωση. «Ο σχεδιασμός των προϊόντων μπορεί να ανταποκριθεί στις κοινωνικές αλλαγές, στην περιβαλλοντική ευθύνη και στις επιθυμίες και τις προτιμήσεις των καταναλωτών μέσα από την επένδυση στην έρευνα και την τεχνολογία και την ενσωμάτωση των ερευνητικών αποτελεσμάτων και των καινοτομιών στην παραγωγική διαδικασία. Τα τελευταία χρόνια το περιβάλλον καινοτομίας στην Ελλάδα αναβαθμίζεται σημαντικά μέσα από συστηματικές προσπάθειες της επιχειρηματικής κοινότητας, αλλά και συγκεκριμένα του ΕΒΕΑ, να συνδεθεί η παραγόμενη έρευνα με την αγορά, ώστε να μεταφραστεί σε καινοτομία και να δημιουργήσει προστιθέμενη αξία για την οικονομία» είπε η Πρόεδρος του ΕΒΕΑ.

Ο **Πρόεδρος του Δ.Σ. του ΠΣΒΑΚ, κ. Θ. Γιαρμενίτης**, ευχαρίστησε για τις Αιγίδες το ΕΒΕΑ, τον Δήμο Αθηναίων και τον Ελληνικό Ερυθρό Σταυρό, ευχαρίστησε τους χορηγούς και τους ομιλητές της εκδήλωσης και καλωσόρισε τα μέλη και τους καλεσμένους. Παρουσίασε την αισιόδοξη εικόνα των στοιχείων του κλάδου, καθώς το 2022 ο τζίρος των καλλυντικών είναι της τάξης του 1 δις € και η πρόβλεψη για το 2023 είναι αύξηση 3,5%, ενώ οι εξαγωγές έφτασαν τα 400 εκ.€. Η Όμορφη Βιομηχανία στηρίζει όλα τα δίκτυα αγοράς, δίνει εργασία σε 20.000 περίπου εργαζόμενους ενώ έχει ισχυρό προβάδισμα στη διαφήμιση. Ο ΠΣΒΑΚ διατηρεί από 25ετία τη Συλλογική Σύμβαση Αισθητικών, είναι μέλος της COSMETICS EUROPE, του ΣΕΒ, του ΣΒΑΠ και του ΣΕΕ, ενώ έχει υπογράψει μνημόνια συνεργασίας με το ΠΑΔΑ, ΕΣΕΕ, ΠΣΑΜΚΑ, ΟΣΕΔΑΕ και Enterprise Greece. Στον Σύνδεσμο λειτουργούν τρεις Επιτροπές: Νομοτεχνική, Εξαγωγών και Marketing/ Επικοινωνία/Εκπαίδευση που ασχολούνται με τα θέματα του κλάδου. Ο ΠΣΒΑΚ υποστηρίζει το κοινωνικό έργο των μελών του. Σκοπός του είναι η εξασφάλιση της ποιότητας, η πίστη στη βιώσιμη ανάπτυξη, η υπεύθυνη επιχειρηματικότητα σε μία Ευρώπη με ψηφιακό μέλλον.

**Η κ. Μπέττυ Αλεξανδροπούλου, Εντεταλμένη Σύμβουλος του Enterprise Greece,** ο οποίος είναι ο αρμόδιος εθνικός φορέας για την προσέλκυση επενδύσεων και την προώθηση των ελληνικών εξαγωγών, χαιρέτησε τη Γ.Σ. μέσω βιντεοσκοπημένου μηνύματος. Ανέφερε ότι τα ελληνικά καλλυντικά κατέρριψαν νέο ρεκόρ εξαγωγών, καθώς στο διάστημα Ιανουαρίου-Σεπτεμβρίου 2022 έφτασαν στα 493,2 εκ. € έναντι των 389,6 εκ.€ του 2021. Ο κλάδος των καλλυντικών επέδειξε ιδιαίτερη ανθεκτικότητα στις δύσκολες οικονομικές και γεωπολιτικές συνθήκες, εξελίχθηκε σε σημαντικό κλάδο της ελληνικής οικονομίας και το Enterprise Greece συμβάλλει στην προσπάθεια ανάπτυξης και εξωστρέφειας των επιχειρήσεων με υπηρεσίες δικτύωσης, συμβουλευτικής και ενημέρωσης, καθώς και εκπαίδευσης και ενδυνάμωσης.

Ο **Αναπληρωτής Υπουργός Ανάπτυξης και Επενδύσεων, κ. Νίκος Παπαθανάσης**, χαιρέτησε τις εργασίες της Γενικής Συνέλευσης και τόνισε τη σημασία του κλάδου των καλλυντικών για την οικονομία. Ευχαρίστησε τον κλάδο για τη βοήθεια που προσέφερε στην αρχή της πανδημίας με την παραγωγή αντισηπτικών και την κάλυψη του σχετικού κενού στην αγορά ώστε να μη δημιουργηθούν τα προβλήματα που υπήρχαν στις άλλες χώρες. Το Υπουργείο Ανάπτυξης εντείνει την προσπάθεια για την προστασία του κλάδου από τα απομιμητικά προϊόντα, με τη δημιουργία της Διυπηρεσιακής Μονάδας Ελέγχου Αγοράς (ΔΙ.Μ.Ε.Α.) και με τα προγράμματα στήριξης και ανάπτυξης των μικρομεσαίων επιχειρήσεων μέσω ΕΣΠΑ και Αναπτυξιακού Νόμου. Η Ελλάδα το 2022 είχε διπλάσιο ρυθμό ανάπτυξης από το μέσο όρο της Ε.Ε. και για το 2023 αναμένεται τριπλάσιος ρυθμός ανάπτυξης. Για δεύτερη συνεχή χρονιά έσπασε το ρεκόρ των άμεσων ξένων επενδύσεων ενώ το ρεκόρ στις εξαγωγές σηματοδοτεί την αλλαγή του παραγωγικού μοντέλου. Ο κλάδος των καλλυντικών, ο οποίος είναι ένας μεγάλος εργοδότης με άμεσες και έμμεσες θέσεις εργασίας, θα λειτουργήσει ακόμα πιο αποτελεσματικά μέσα στο ισχυρό οικονομικό περιβάλλον. Τέλος, ευχήθηκε μία καλή και παραγωγική χρονιά.

Ο **Πρόεδρος της Ελληνικής Συνομοσπονδίας Εμπορίου & Επιχειρηματικότητας, κ. Γεώργιος Καρανίκας** τόνισε ιδιαίτερα τη σημασία της αποτελεσματικής συνεργασίας μεταξύ των φορέων και της πολιτείας και την ανάγκη να επιδιωχθεί στενότερη συνεργασία στα θέματα που απασχολούν τον κλάδο των καλλυντικών. Ο τομέας του λιανεμπορίου σχετίζεται άμεσα με τα τη Βιομηχανία, είναι το ράφι της και έχει τη δυνατότητα να απογειώσει την ελληνική παραγωγή. Έθεσε στη διάθεση του ΠΣΒΑΚ το επιστημονικό Ινστιτούτο Εμπορίου και Υπηρεσιών (ΙΝΕΜΥ), το επίσημο επιστημονικό όργανο της ΕΣΕΕ που ερευνά την ελληνική οικονομία και μπορεί να συμβάλει ουσιαστικά στον διάλογο σχετικά με τα θέματα του εμπορίου, της βιομηχανίας και της οικονομικής ανάπτυξης.

Ο **Διευθυντής του Τομέα Επιχειρηματικού Περιβάλλοντος και Ρυθμιστικών Πολιτικών του ΣΕΒ, κ. Μιχάλης Μητσόπουλος** επανέλαβε ότι ο κλάδος των καλλυντικών έχει μεγάλη δυναμική αλλά έχει και οικοσύστημα, καθώς περιλαμβάνει μεγάλη ποικιλία εταιρειών όλων των ειδών και μεγεθών. Αυτό φαίνεται στις εξαγωγές που είναι σημαντικές σε ύψος και σε ρυθμό ανάπτυξης από το 2012 και μετά. Είναι επίσης ένας κλάδος που έχει αλυσίδα αξίας, από το χωράφι μέχρι τις υπηρεσίες, η οποία αποτιμάται στην ποιότητα ζωής. Άλλα στοιχεία που αποδεικνύουν τη σημασία του κλάδου είναι η ποικιλία και το εύρος των θέσεων εργασία που παρέχει στους νέους, το προϊόν που είναι μέρος του τουριστικού πακέτου, η παράδοση από την αρχαιότητα μέχρι σήμερα. Οι προκλήσεις που αντιμετωπίζει η χώρα και ο κλάδος είναι η μετάβαση στη βιώσιμη ανάπτυξη, το ενεργειακό θέμα, η ανταγωνιστικότητα, τα θέματα καταναλωτών και οι αλλαγές στις συνήθειες, τις ανάγκες και τις προτιμήσεις τους, η χρήση των ψηφιακών εργαλείων και η αναθεώρηση των ευρωπαϊκών κανονισμών. Τα τελευταία χρόνια υπάρχει εκπληκτική βελτίωση στο επιχειρηματικό περιβάλλον και τις αδειοδοτήσεις αλλά απομένει να γίνει μεγάλο έργο ακόμα. Ο ΣΕΒ παραμένει ως σύμβουλος της Δημόσιας Διοίκησης και προσδοκά τις εξελίξεις ώστε να επιδείξει τον ίδιο δυναμισμό με τον κλάδο των καλλυντικών.

Ο **Πρόεδρος του Ελληνικού Ερυθρού Σταυρού, κ. Αντώνιος Αυγερινός** εξέφρασε τη χαρά και την ικανοποίησή του για την πραγματοποίηση της Ημερίδας καθώς η αμοιβαία ενημέρωση, η ανταλλαγή απόψεων και πείρας και η παρουσίαση των βασικών θεμάτων που άπτονται της επιστήμης και του κλάδου των καλλυντικών, καθιστούν την εκδήλωση επίκαιρη και αναγκαία. Ο Ελληνικός Ερυθρός Σταυρός παραμένει ο ακαταμάχητος προμαχώνας της ενεργού εθελοντικής προσφοράς και αλληλεγγύης και ο ακαταγώνιστος πρωτεργάτης, παραστάτης, επίκουρος, διάκονος, αρωγός και αφανής ήρωας της ελληνικής πολιτείας, ανταποκρινόμενος πάντοτε άμεσα και αποτελεσματικά στις κρίσιμες και επιτακτικές ανάγκες, είτε αφορούν περιπτώσεις καταστροφών είτε τα θέματα της πανδημίας.

Ο **Β’ Αντιπρόεδρος του Επαγγελματικού Επιμελητηρίου Αθηνών, κ. Νικόλαος Κουγιουμτζής** μετέφερε τις ευχές του Δ.Σ. και του Προέδρου του ΕΕΑ κ. Γ. Χατζηθεοδοσίου για ευόδωση των εργασιών της Γ.Σ. Ο κλάδος των καλλυντικών είναι ένας δυναμικός κλάδος με μεγάλες εταιρείες, με μικρές αλλά καινοτόμες επιχειρήσεις, με σημαντική επιτυχία στο εξαγωγικό εμπόριο, με πολύ ελκυστικό αντικείμενο και με άμεση σύνδεση με τον τουρισμό. Ο δυναμικός αυτός κλάδος δημιουργεί τις συνθήκες για την οικοδόμηση του μέλλοντος της χώρας. Το ΕΕΑ διατηρεί ανοιχτές τις πύλες του για συνεργασία και βοήθειες προς τις επιχειρήσεις και δίνει τη δυνατότητα δημιουργίας ιστοσελίδας για τη βελτίωση της εξωστρέφειάς τους. Στην ψηφιακή εποχή της 4ης βιομηχανικής επανάστασης όλες οι επιχειρήσεις πρέπει να ακολουθούν αυτόν τον δρόμο και κυρίως οι ΜμΕ που αποτελούν τους στυλοβάτες της ελληνικής οικονομίας και της απασχόλησης. Το ΕΕΑ χαιρετίζει και δηλώνει την πρόθεσή του να παραμείνει συμπαραστάτης στην πορεία αυτή.

Η **Δημοτική Σύμβουλος Αθηναίων και** **Πρόεδρος του Κέντρου Υποδοχής Αστέγων του Δήμου Αθηναίων (ΚΥΑΔΑ), κ. Μελίνα Δασκαλάκη** μετέφερε τον χαιρετισμό του Δημάρχου Αθηναίων κ. Κ. Μπακογιάννη για τις εργασίες της Γ.Σ. Τόνισε τη σημασία που έχει η προσφορά της βιομηχανίας ομορφιάς και ευζωίας στις κοινωνικές υπηρεσίες του Δήμου και την επιτυχία της εθελοντικής προσφοράς του κοινωνικού κομμωτηρίου που δημιουργήθηκε σε συνεργασία με την Αντιπρόεδρο του ΠΣΒΑΚ και Γενικής Διευθύντριας του κλάδου επαγγελματικών προϊόντων της L’OREAL, κ. Μ. Κοράλη. Το ΚΥΑΔΑ φροντίζει για την προσέλκυση και τη στέγαση των αστέγων και αντιμετωπίζει τα προβλήματα περίπου 25000 ατόμων που ζουν κάτω από το όριο της φτώχειας μέσω ενός δικτύου 3500 άμεσα ωφελούμενων. Η συστηματική στήριξη της βιομηχανίας ανά τρίμηνο, η προσφορά προϊόντων μέσω του κοινωνικού φαρμακείου και γενικότερα η πολύτιμη στήριξη του ΠΣΒΑΚ παρέχει στους ευάλωτους πολίτες το αίσθημα της αυτοπεποίθησης και μια ομορφότερη καθημερινότητα. Η συμβολή του κλάδου μπορεί να επεκταθεί με τη δημιουργία νέων ευκαιριών απασχόλησης για τους πολίτες αυτούς και την από κοινού δημιουργία περισσότερων δράσεων με κοινωνικό πρόσημο.

Η **Καθηγήτρια του Τμήματος Βιοϊατρικών Επιστημών Πανεπιστημίου Δυτικής Αττικής κ. Βαρβαρέσου,** συγχάρηκε την προσπάθεια του Συνδέσμου για την ανάπτυξη και εδραίωση του κλάδου των καλλυντικών. Η συνεργασία του ΠΑΔΑ με τον Σύνδεσμο είναι στενή και η αλληλεπίδραση γίνεται ακόμα πιο στενή με την υπογραφή του Μνημονίου. Ως διευθύντρια του προγράμματος μεταπτυχιακών σπουδών στην Αισθητική, Κοσμητολογία και Ανάπτυξη νέων καλλυντικών τόνισε την ανάγκη για στήριξη και συνεργασία με τον Σύνδεσμο και τα μέλη του.

Τέλος, ο **Πρόεδρος του Πανελληνίου Συνδέσμου Αντιπροσώπων, Εισαγωγέων, Κατασκευαστών Μηχανημάτων Αισθητικής, Φυσικοθεραπείας και Παρασκευής Καλλυντικών (ΠΣΑΜΚΑ), κ. Γιάννης Γαλάνης** χαιρέτησε τις εργασίες της Γ.Σ. και ανέφερε ότι οι δράσεις και πρωτοβουλίες του ΠΣΒΑΚ συμβάλουν καθοριστικά στην ενίσχυση των επιχειρήσεων, τη διεκδίκηση και την προστασία των δικαιωμάτων τους και τη βελτίωση των οικονομικών συνθηκών. Μέσω της υποστήριξης, της αλληλεγγύης και της αμοιβαίας αρωγής μεταξύ των μελών του, της συνεργασίας με τις εθνικές και ευρωπαϊκές αρχές, τις συνομιλίες με άλλους οργανισμούς και φορείς, της ενημέρωσης για θέματα επιστήμης, τεχνολογίας, αγοράς και δικαίου, ο Σύνδεσμος συμβάλει στο ατομικό και κοινωνικό ευ ζην, στην ανάπτυξη και διατήρηση μιας ανταγωνιστικής επιχειρηματικότητας, στην προώθηση ενός ευνοϊκότερου οικονομικού και νομικού περιβάλλοντος εργασίας και στην υιοθέτηση των βέλτιστων πρακτικών. Ο ΠΣΑΜΚΑ ακολουθώντας το παράδειγμα του ΠΣΒΑΚ, στηρίζει την εξωστρέφεια, προστατεύει τα μέλη του και στηρίζει τις προσπάθειες του ΠΣΒΑΚ για έναν όμορφο κόσμο.

Μετά τους χαιρετισμούς, ξεκίνησε το πρώτο πάνελ ομιλητών, με συντονιστή **τον κ. Θεόδωρο Γιαρμενίτη**, Πρόεδρο Δ.Σ. ΠΣΒΑΚ και θέμα **«Η αγορά των καλλυντικών στα δίκτυα διανομής 2022-2023»**. Στο πάνελ συμμετείχαν ο κ. **Βασίλης Γούναρης, Managing Director της BASF HELLAS**, ο οποίος παρουσίασε την κατάσταση στην αγορά των α΄υλών για τα καλλυντικά, η **κ. Σοφία Κούνουπα, Γενική Διευθύντρια της NOUFIO COMMUNICATIONS SERVICES** που παρέθεσε στοιχεία της αγοράς των φαρμακείων, ο **κ. Παναγιώτης Μπορέτος, Διευθύνων Σύμβουλος της INFORMATION RESOURCES HELLAS** ο οποίος παρουσίασε την αγορά στα σούπερ μάρκετ, ο **κ. Παναγιώτης Γκεζερλής, Διευθύνων Σύμβουλος της CONVERT GROUP** που μίλησε για το e-Commerce και η κ**. Φρύνη Λάτου, Director of Publication Estetica Hellas** που παρουσίασε τα στοιχεία και την έρευνα για τα Κομμωτήρια. Οι παρουσιάσεις έχουν αναρτηθεί στον ιστότοπο του ΠΣΒΑΚ, στη διεύθυνση: <https://psvak.gr/ekdiloseis-omilies-arthra/omilies-arthra/>.

Το δεύτερο πάνελ ομιλητών συντόνισε **η κ. Έφη Μπελέ**, **Δημοσιογράφος, Δημιουργός & Πρόεδρος του θεσμού Prix De Beaute, Σύμβουλος Ομορφιάς του περιοδικού & του site BeauteMagazine** και το θέμα του ήταν: **«Καλλυντικά σήμερα: Τι αλλάζει στη συμπεριφορά των καταναλωτών».** Στο πάνελ συμμετείχαν η **κ. Πελίνα Θεμελή, Ελεύθερη Επαγγελματίας και πολυετή πορεία στη διεύθυνση Αμερικανικού οίκου καλλυντικών πριν λίγα χρόνια**. Η κα Θεμελή μίλησε για την εξέλιξη του καλλυντικού σήμερα αλλά και του καταναλωτή σε σχέση με τις προτάσεις της αγοράς και τρόπους επικοινωνίας. Η **κ. Μάγδα Χουρίδου, Πρόεδρος Ομοσπονδίας Σωματείων Επαγγελματιών Διπλωματούχων Αισθητικών Ελλάδας (ΟΣΕΔΑΕ)**, ανέπτυξε το προφίλ της ΟΣΕΔΑΕ, τη στάση και τις απαιτήσεις της πελάτισσας του ινστιτούτου σήμερα και τον συμβουλευτικό ρόλο της αισθητικού. Η **κ. Μάρσια Χατζηγεωργίου, Σύμβουλος Επικοινωνίας**, μίλησε για τις τάσεις επικοινωνίας και προβολής των καλλυντικών σήμερα καθώς και την μεγάλη σημασία του sustainability στην επικοινωνία ενός καλλυντικού προϊόντος. Ο **κ.** **Φρέντυ Καλομπράτσος, Make-up artist,** **ιδρυτής της σχολής Freddy Makeup Stage,** στην συζήτησή του στο πάνελ και από τη σκοπιά του Δάσκαλου Ομορφιάς, μίλησε για την αισθητική που σήμερα συχνά βάλεται από τα social καθώς και την επιρροή τους, στα νεαρά παιδιά. Τέλος ο **κ. Θοδωρής Οικονομάκης, Κομμωτής Founder Hair Community Greece,** μίλησε για τους στόχους της Hair Community,την εξέλιξη της κομμωτικής τέχνης μέσω της σωστής ενημέρωσης των κομμωτών από επαγγελματίες του χώρου. Επίσης στη συζήτηση του με τους συνομιλητές στο panel έδωσε την άποψη του για τη σημερινή πελάτισσα του κομμωτηρίου και πόσο επηρεάζεται από τις τάσεις της μόδας και τα social.

Το Διοικητικό Συμβούλιο εξέφρασε την ικανοποίησή του για την μεγάλη συμμετοχή στην Ημερίδα. Στη συνέχεια ακολούθησαν οι εργασίες της Ετήσιας Τακτικής Γενικής Συνέλευσης των μελών του ΠΣΒΑΚ. Η εκδήλωση έληξε με την ευχή για μία Καλή και Δημιουργική Χρονιά.